Марко Ганчев
Сапун

chitanka.info

Защо ли при война

или при криза в мирно време

най-напред изчезва сапунът?

Ха сега де, сапун!

Много по-късно

оставаме без олио и захар.

Чак след това хлябът

става с купони,

докато почне да изчезва и той,

но не толкова до шушка,

колкото сапунът.

Тая последователност

вече поне я знаем

по-добре от реда в азбуката,

но не и защо сапунът

е на мястото на буквата А.

Икономистите би трябвало да знаят,

но колкото пъти съм ги питал,

това все си оставаше хлъзгава тема за тях.

А отговорът е много прост.

Разбира се, че при такива бедствия,

причинени от властниците,

те най-напред ще скрият сапуна,

за да не се намаже с него въжето

на тия, дето са за обесване.

Но най-непоносимото

настъпва после,

когато отмине войната

или кризата.

Сапунът се възвръща

в нужните количества

и всички си измиват ръцете.

1999

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.